ردیگ: وزیراعظم محمد شہباز شریف پارینے کہ پاکستان و ایران نا نیا م اٹ آجو واپار نا معاہدہ ءِ زوت گڈیکو دروشم اس تننگک، ایران نا صدر تون واپار، زرکاری، انفارمیشن ٹیکنالوجی، کشت وکشار، شمسی توانائی و زرگزران نا ایلو بشخ آتیٹی کمکاری نا مون آ دننگ آ سرجمی اٹ گپ وتران مسنے، بارڈر مارکیٹ نا جوڑ کننگ و پوسکن آ ٹرانسمیشن لائن آن پاک ایران سنگتی سوگو مریک، تین پہ تینی واپار اٹی ودکی مریک و دا ڈٹ ہڑتوم آ ملک آتا الس نا شونداری و شونہالی کن مزل نا نشان مریک۔ اوداخیال آتا درشانی ءِ پاک ایران سیم آ سرکڑدہ غاتون گپ وتران کرسا کرے۔ وزیراعظم پارے کہ ایران نا صدر ابراہیم رئیسی تون تین پہ تینی است خواہی نا غت امور تیا مفید و سرجمی اٹ گپ وتران مسنے۔ ہڑتوم آ پلو آتیان سنجیدگی و خلوص اتون دسا ہیت آ برملا درشانی ءِ کننگاکہ ہڑتوم آ ایلم و اسلامک ملک واپار، زرکاری، انفارمیشن ٹیکنالوجی، کشت وکشار و زرگزران نا ارٹ میکو بشخ اٹی اسہ ایلو تون کمک کیرہ۔ آجو واپار ءِ زوت گڈیکو دروشم اس تننگک۔ دا طے مسنے کہ ایران آن بجلی نا فراوانی ٹی بھلو گنجائشت اس ارے داٹی ہم تین پہ تینی کمکاری ءِ مون آ دننگک۔ وزیراعظم پارے کہ اونا سلاہ تیا ایرانی صدر باوری کرفینے کہ شمسی توانائی نا بشخ اٹی ہڑتوم آ ملک آتا نیام اٹ کمکاری ءِ ترندی اٹ مون آ دننگک انتئے کہ داٹی بھلو گنجائشت اسے۔ وزیراعظم پارے کہ اواوڑدہی ٹی سی پیک نا بابت مثبت سلاہ پیش کرینے۔ ننا نیام اٹ جوان و مثبت گپ وتران مسنے و داڑا عمل درآمد کن ترندی اٹ گام گیج کننگک۔ وزیراعظم پارے کہ اینومند۔پشین۔ بارڈر مارکیٹ نا بناءِ کننگانے۔ دا ڈٹ آن ہڑتوم آ ملک آتیٹی وعاپار ودک۔ کیبی علاقہ غاتیٹی شونداری و شونہالی بریک۔ داڑے واپاری ہند جوڑ مریک۔ ہرافتا کمک اٹ واپار مرسا کیک۔ دا ہمو ہدف آک ءُ ہرافتیکن ایران و پاکستان اواری اٹ تینا الس نا شونداری و شونہالی نا کلہو ءِ اتنگ کیرہ۔ وزیراعظم پارے کہ شمسی توانائی نا بشخ اٹی کمکاری کن اسہ ایلونا ملک انا دورہ ءِ کیرہ۔ اینو پاکستان و ایران کن بھلو دے اسے۔ گوادر کن 100 میگاواٹ بجلی نا ترسیل کن ٹرانسمیشن لائن نا ڈٹ تاخیر نا گواچی ئسک۔ ساڑی حکومت اودے ترندی اٹ پورو کرینے و ایران نا صدر داٹی ذاتی است خواہی ہلکنے۔ بجلی نا ٹیرف ءِ ہم تین پہ تینی رضامندی اٹ طے کننگانے۔ پاک ایران سنگتی نا بابت دا ڈٹ بھاز اہمیت تخک۔ داڑان ہڑتوم آ ملک آتا سنگتی سوگو مریک و دا الس نا شونداری و شونہالی کن مزل نا نشان جوڑ مریک۔
(اے پی پی)
(اے پی پی)
